钦定古今图书集成/明伦汇编/官常典/第775卷 > 李恂
## 钦定古今图书集成/明伦汇编/官常典/第775卷 > 李恂

按《后汉书》本传：“恂字叔英，安定临泾人也。少习《韩诗》，
教授诸生常数百人。太守颍川李鸿请署功曹，未及
到而州辟为从事。会鸿卒，恂不应州命，而送鸿丧还
乡里。既葬，留起冢坟，持丧三年。辟司徒桓虞府。后拜
侍御史，持节使幽州，宣布恩泽，慰抚北狄。所过皆图
写山川，屯田聚落百馀卷，悉封奏上。肃宗嘉之，拜兖”
州刺史。以清约率下，常席羊皮，服布被。迁张掖太守，
有威重名。时大将军窦宪将兵屯武威，天下州郡远
近莫不修礼遗，恂奉公不阿，为宪所奏免。后复征，拜
谒者，使持节，领西域副校尉。西域殷富，多珍宝，诸国
侍子及督使贾胡数遗恂奴婢、宛马、金银、香罽之属，
一无所受。北匈奴数断西域车师、伊“吾、陇沙以西使
命不得通。”恂设购赏，遂斩卤帅，县首军门。自是道路
夷清，威恩并行。迁武威太守。后坐事免，步归乡里，潜
居山泽，结草为庐，独与诸生织席自给。会西羌反叛，
恂到田舍，为所执获。羌素闻其名，放遣之，恂因诣洛
阳谢。时岁荒，司空张敏、司徒鲁恭等各遣子馈粮，悉
无所受。徙居新安关下，拾橡实以自资。年九十六卒。